Neuvoston asetus (EY) N:o 988/2002, annettu 3 päivänä kesäkuuta 2002, toimenpiteistä tiettyjen aineiden kulkeutumisen estämiseksi huumausaineiden tai psykotrooppisten aineiden laittomaan valmistukseen annetun asetuksen (ETY) N:o 3677/90 muuttamisesta



Virallinen lehti nro L 151 , 11/06/2002 s. 0001 - 0003



Neuvoston asetus (EY) N:o 988/2002, annettu 3 päivänä kesäkuuta 2002, toimenpiteistä tiettyjen aineiden kulkeutumisen estämiseksi huumausaineiden tai psykotrooppisten aineiden laittomaan valmistukseen annetun asetuksen (ETY) N:o 3677/90 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan, ottaa huomioon komission ehdotuksen(1), sekä katsoo seuraavaa: (1) Asetuksella (ETY) N:o 3677/90(2) säädetään toimenpiteistä tiettyjen aineiden kulkeutumisen estämiseksi huumausaineiden tai psykotrooppisten aineiden laittomaan valmistukseen. (2) Selvyyden vuoksi sekä huumausaineiden ja psykotrooppisten aineiden laitonta kauppaa vastaan 19 päivänä joulukuuta 1988 tehdyn Yhdistyneiden Kansakuntien yleissopimuksen 12 artiklan 10 kohdan ja Yhdistyneiden Kansakuntien yleiskokouksen vuoden 1998 huumeita käsitelleen erityisistunnon päätöslauselman 20/4 määräysten noudattamiseksi olisi erotettava vientilupaa ja vientiä koskevaa ennakkoilmoitusta koskevat säännökset toisistaan asetuksen (ETY) N:o 3677/90 liitteessä olevassa 1 luokassa esitettyjen aineiden osalta. (3) Asetus (ETY) N:o 3677/90 olisi sen vuoksi muutettava, ON ANTANUT TÄMÄN ASETUKSEN: 1 artikla Muutetaan asetus (ETY) N:o 3677/90 seuraavasti: 1) Korvataan 2 artiklan 1 kohdan kolmas luetelmakohta seuraavasti: "- viejän, tuojan, jakelijan ja, 4, 4 a, 5 ja 5 a artiklan mukaisesti, lopullisen vastaanottajan nimet ja osoitteet." 2) Korvataan 4 artikla 4 ja 4 a artiklalla seuraavasti: " 4 artikla Vientiä koskeva ennakkoilmoitus Liitteessä olevassa 1 luokassa esitetyt luokitellut aineet 1. Liitteessä olevassa 1 luokassa esitettyjen luokiteltujen aineiden vientiin vaaditaan vientiä koskeva ennakkoilmoitus, joka lähetetään määrämaan viranomaisille huumausaineiden ja psykotrooppisten aineiden laitonta kauppaa vastaan 19 päivänä joulukuuta 1988 tehdyn Yhdistyneiden Kansakuntien yleissopimuksen, jäljempänä 'Yhdistyneiden Kansakuntien yleissopimus', 12 artiklan 10 kohdan ja Yhdistyneiden Kansakuntien yleiskokouksen vuoden 1998 huumeita käsitelleen erityisistunnon päätöslauselman 20/4 määräysten mukaisesti. Määrämaalle annetaan enintään viidentoista työpäivän määräaika ennakkoilmoitukseen vastaamiseksi, jonka päätyttyä vientijäsenvaltion toimivaltaiset viranomaiset sallivat viennin, jollei niille toisin ilmoiteta. 2. Asianomaisen jäsenvaltion toimivaltaisten viranomaisten on ennen luokiteltujen aineiden vientiä määrämaahan toimitettava 4 a artiklan 2 kohdassa eritellyt tiedot kyseisen maan toimivaltaisille viranomaisille. Näitä tietoja toimittavan viranomaisen on vaadittava, että tiedot vastaanottava kolmannen maan viranomainen säilyttää niihin mahdollisesti sisältyvien taloudellisten, teollisten, kaupallisten ja ammattisalaisuuksien tai kaupallisten toimintatapojen luottamuksellisuuden. 4 a artikla Vientilupa Liitteessä olevassa 1 luokassa esitetyt luokitellut aineet 1. Liitteessä olevassa 1 luokassa esitettyjen luokiteltujen aineiden vientiin vaaditaan sen jäsenvaltion toimivaltaisten viranomaisten myöntämä vientitoimituskohtainen vientilupa, jossa vienti-ilmoitus on tehtävä voimassa olevien säännösten mukaisesti. 2. Hakemuksissa, jotka koskevat 1 kohdassa tarkoitettuja vientilupia, on oltava seuraavat tiedot: a) viejän, kolmannessa maassa olevan tuojan ja jokaisen vienti- tai lähetystapahtuman kanssa tekemisissä olevan toimijan sekä lopullisen vastaanottajan nimi ja osoite; b) luokitellun aineen nimitys sellaisena kuin se on liitteessä olevassa 1 luokassa; c) luokitellun aineen määrä ja paino sekä, jos on kysymys seoksesta, seoksen määrä ja paino sekä sellaisen yhden tai useamman liitteessä mainitun aineen määrä ja paino tai prosentuaalinen osuus, joka sisältyy seokseen; d) kuljetusta koskevat yksityiskohtaiset tiedot, erityisesti aiottu lähetyspäivä, kuljetustapa, sen tullitoimipaikan nimi, jonne tulli-ilmoitus on annettava, sekä, mikäli tämä on jo tiedossa, kuljetusvälineen tunnistetiedot, reitti, aiottu yhteisön tullialueelta poistumispaikka sekä tuojamaahan saapumisen paikka. Jäljempänä 9 kohdassa tarkoitetuissa tapauksissa on määrämaan myöntämä tuontilupa liitettävä hakemukseen. 3. Hakemusta koskeva päätös tehdään 15 työpäivän kuluessa siitä, kun toimivaltaiset viranomaiset ovat arvioineet asiakirja-aineiston olevan täydellinen. Määräaikaa jatketaan, jos toimivaltaisten viranomaisten on 9 kohdassa tarkoitetuissa tapauksissa suoritettava lisätutkimuksia varmistuakseen siitä, että aineiden tuonnille on myönnetty asianmukainen lupa. 4. Edellä 1 kohdassa tarkoitettu vientilupa evätään seuraavissa tapauksissa, sanotun kuitenkaan rajoittamatta mahdollista pakkotoimenpiteiden täytäntöönpanoa: a) on perusteltua aihetta epäillä, että 2 kohdan mukaisesti toimitetut tiedot ovat virheellisiä tai vääriä; b) 9 kohdassa tarkoitetuissa tapauksissa todetaan, ettei luokiteltujen aineiden tuontiin ole asianmukaista määrämaan toimivaltaisten viranomaisten myöntämää lupaa; c) on perusteltua aihetta epäillä asianomaisten aineiden olevan tarkoitettu huumausaineiden tai psykotrooppisten aineiden laittomaan valmistukseen. 5. Jos reittiä ja kuljetusvälinettä koskevia yksityiskohtaisia tietoja ei ole mainittu 2 kohdassa tarkoitetussa hakemuksessa, vientiluvassa on oltava maininta siitä, että toimijan on toimitettava kyseiset tiedot tulliviranomaisille tai muulle toimivaltaiselle viranomaiselle yhteisön tullialueelta poistumispaikalla ennen lähetyksen fyysistä lähtöä tullialueen ulkopuolelle. Tällöin on vientilupa sen myöntämishetkellä varustettava asianomaisilla merkinnöillä. 6. Vientilupa on aina esitettävä tulliviranomaisille samalla kun tehdään vientiä koskeva tulli-ilmoitus. Yhden kappaleen tätä lupaa on seurattava lähetystä aina luokiteltujen aineiden yhteisön tullialueelta poistumispaikalla olevalle tullitoimipaikalle asti. Tämä toimipaikka täydentää tarvittaessa lupa-asiakirjaa lisäämällä siihen 5 kohdassa tarkoitetut ja kaikki muut tarpeellisiksi katsotut seikat, ja se varustaa asiakirjan leimallaan ennen kuin se palauttaa sen asiakirjan myöntäneelle viranomaiselle. 7. Vientiluvan myöntämisellä ei ole vaikutusta luvan saaneen toimijan mahdolliseen hallinnolliseen tai muuhun vastuuseen. 8. Toimivaltaiset viranomaiset voivat keskeyttää vientiluvan voimassaolon tai peruuttaa sen, jos on perusteltua aihetta epäillä, että luokitellut aineet voivat päätyä huumausaineiden tai psykotrooppisten aineiden laittomaan valmistukseen. 9. Jos vienti ei yhteisön ja kolmannen maan välisen sopimuksen perusteella ole sallittua, elleivät kolmannen maan toimivaltaiset viranomaiset ole myöntäneet tuontilupaa kyseisille aineille, komissio ilmoittaa jäsenvaltioiden toimivaltaisille viranomaisille asianomaisen kolmannen maan toimivaltaisen viranomaisen nimen ja osoitteen sekä kaikki saamansa tätä maata koskevat käytännön tiedot. Jäsenvaltioiden toimivaltaisten viranomaisten on varmistuttava siitä, että jokaisella tuontitapahtumalla on asianmukainen lupa, pyytämällä tästä tarvittaessa vahvistuksen kolmannen maan toimivaltaiselta viranomaiselta." 3) Korvataan 5 artiklan 2 kohta seuraavasti: "2. Artiklan 1 kohdassa tarkoitettuun vientiin sovelletaan 4 ja 4 a artiklan säännöksiä soveltuvin osin aina, kun vaikuttaa ilmeiseltä, että kyseisten tuotteiden määrämaa on suoraan tai epäsuorasti kolmas maa, jonka on todettu sekaantuneen huumausaineiden tai psykotrooppisten aineiden laittomaan valmistukseen asianomaisia luokiteltuja aineita raaka-aineenaan käyttäen. Tällainen toteaminen voidaan tehdä erityisesti asianomaisen kolmannen maan komissiolle osoittaman perustellun pyynnön perusteella. Jos yleistä vientilupaa ei voida myöntää 3 kohdan perusteella, sovelletaan myös 4 a artiklan säännöksiä." 4) Korvataan 5 a artiklan 2 kohta seuraavasti: "2. Asetuksen 4 ja 4 a artiklan säännöksiä sovelletaan soveltuvin osin 1 kohdassa tarkoitettujen aineiden vientiin aina, kun asianomaisten kolmansien maiden kanssa tehtyjen erityissopimusten perusteella kuhunkin vientitapahtumaan vaaditaan maastavientilupa ja vientiä koskeva ennakkoilmoitus. Jos yleistä vientilupaa ei voida myöntää 3 kohdan perusteella, sovelletaan myös 4 a artiklan säännöksiä." 5) Korvataan 6 artiklan 1 ja 2 kohta seuraavasti: "1. Varmistaakseen 2 artiklan ja 4, 4 a, 5 ja 5 a artiklan asianmukaisen soveltamisen kunkin jäsenvaltion on kansallisessa lainsäädännössään säädettävä tarvittavista toimenpiteistä, jotta toimivaltaiset viranomaiset: a) saavat tietoja kaikista luokiteltuja aineita koskevista tilauksista tai toimista; b) pääsevät toimijoiden toimitiloihin hankkiakseen todisteita sääntöjenvastaisuuksista. 2. Kunkin jäsenvaltion toimivaltaiset viranomaiset voivat kieltää luokiteltujen aineiden tuonnin yhteisön tullialueelle tai niiden siltä lähtemisen, jos toimivaltaisilla viranomaisilla on perusteltua aihetta epäillä näiden aineiden olevan tarkoitettu huumausaineiden tai psykotrooppisten aineiden laittomaan valmistukseen, sanotun kuitenkaan rajoittamatta 4, 4 a, 5 ja 5 a artiklan ja tämän artiklan 1 kohdan säännösten soveltamista." 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 3 päivänä kesäkuuta 2002. Neuvoston puolesta Puheenjohtaja J. C. Aparicio Pérez (1) Ehdotus 14 päivältä maaliskuuta 2002 (ei vielä julkaistu virallisessa lehdessä). (2) EYVL L 357, 20.12.1990, s. 1, asetus sellaisena kuin se on viimeksi muutettuna asetuksella (EY) N:o 1116/2001 (EYVL L 153, 8.6.2001, s. 4). Oikaistu toisinto EYVL L 215, 9.8.2001, s. 57.